# Forslag til Lunner Arbeiderpartis årsmøte 22.02.2017

## NAVN FORSLAGSTILLER: Styret Lunner AP

**Det må satses på Gjøvikbanen nå!**

Gjøvikbanen må snarest mulig bygges ut slik at kjøretiden reduseres. Gjøvik må få togavgang minst hver time og antall avganger må økes. I tråd med nylig framlagt KVU må NTP inneholde formuleringer om ny trase og dobbeltsporet bane på strekningen Oslo S – Roa. Midler til videre planlegging og bygging av dette må innarbeides i ny NTP. Planene må på lengre sikt bidra til at Gjøvikbanen forlenges og knyttes sammen med Dovrebanen.

Begrunnelse:

Vest-Oppland er en vekstregion og potensiale for videre vekst både på kort og lang sikt er stort. Dette gjelder både vekst i antall arbeidsplasser og nye innbyggere. Dette er bra for hele Oppland. Derfor er det viktig å “vanne der det spirer”.

Skal vi lykkes med å hente ut potensialet i vår region er vi avhengig av å ha en moderne infrastruktur tilpasset de krav og forventninger befolkning og næringsliv stiller. Gjøvikbanen er i så måte av stor betydning for utvikling av kommunene våre og for person- og nærtrafikk til og fra Oslo. I 2013 ble det ble fraktet 1,3 mill. passasjerer på banestrekningen, og NSB Gjøvikbanen rapporterer at de hadde en vekst i passasjerene på drøye 3 % i 2014.

Dette medfører at banen i 2014 fraktet mer enn 800 000 passasjerer internt i Akershus og Oslo og over 530 000 til og fra stasjoner i Oppland. Dette er vesentlig høyere trafikk en det vi finner på de ytre banestrekningene i IC-området. Vi mener dette må vektlegges når vi skal vurdere hvordan jernbanenettet skal bygges ut i vårt fylke.